AJD เตรียมรับผลดีหลังกสทช. เร่งแจกคูปองฯ หวังยอด Set Top Box เข้าเป้า 2 ล้านเครื่อง
AJD ตั้งเป้ารายได้ปีนี้โต 50% จากปีก่อน เผยเตรียมรับผลดีหลังกสทช. เร่งแจกคูปองฯ ดันยอด Set Top Box เข้าเป้า 2 ล้านเครื่อง
26 พ.ค. 2558

นายอมร มีมะโน กรรมการผู้จัดการใหญ่ บริษัท คราวน์ เทค แอดวานซ์ จำกัด (มหาชน) หรือ AJD เปิดเผยว่า บริษัทคาดว่า บริษัทจะได้รับอานิสงส์ต่อเนื่องจากการแจกคูปองทีวีดิจิตอล หลังสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ได้เร่งดำเนินการแจกคูปองทีวีดิจิตอลให้กับประชาชนทั่วประเทศ เพื่อให้ประชาชนได้รับชมสัญญาณทีวีดิจิตอลอย่างทั่วถึง โดยได้แจกคูปองทั่วประเทศ ในวันที่ 21 พ.ค.58 อีก 5.4 ล้านฉบับ ซึ่งจะรวมเป็น 14.1 ล้านฉบับ โดยคูปองชุดนี้จะหมดอายุในวันที่ 31 ม.ค.59
ทั้งนี้ ตามแผนงานของกสทช.แจกให้ประชาชน รวมทั้งสิ้น 22 ล้านครัวเรือนทั่วประเทศ ทำให้บริษัทคาดการณ์ว่าแนวโน้มผลประกอบการในปีนี้น่าจะเติบโตต่อเนื่องจากปีก่อนที่มีรายได้อยู่ที่ 1,869.92 ล้านบาท และกำไรสุทธิอยู่ที่ 122.14 ล้านบาท
โดยในปีนี้บริษัทตั้งเป้ารายได้เติบโต 50% จากปีก่อน และตั้งเป้ายอดขาย Set Top Box ไว้ที่ 2 ล้านเครื่องซึ่งผมมั่นใจว่าด้วยแบรนด์สินค้า AJ ที่มีชื่อเสียงมายาวนาน และสินค้าที่มีคุณภาพ จะสามารถตอบโจทย์ผู้บริโภคได้เป็นอย่างดี
ขณะที่บริษัทมีช่องทางการจำหน่ายสินค้าที่กระจายทั่วประเทศ ผ่านโมเดิร์นเทรด เช่น เทสโก้ โลตัส, บิ๊กซี, พาวเวอร์ บาย, เดอะ มอลล์ และแม็คโคร รวมถึง ยังขายผ่านดีลเลอร์ที่มีอยู่ทั่วประเทศ ขณะเดียวกันยังได้วางจำหน่ายผ่านร้านสะดวกซื้อเซเว่น อีเลฟเว่น ที่มีสาขากระจายกว่า 7,000 แห่ง ทั่วประเทศ ซึ่งจะทำให้เข้าถึงกลุ่มผู้บริโภคได้ง่ายและทั่วถึง